Mariann Fischer Boel (V), 2002-11-05:
Jeg vil godt knytte nogle få kommentarer til nogle af de områder, der har været berørt i debatten i dag.
For det første har der været en diskussion om ophugningspolitikken.
Hr. Ole Vagn Christensen var inde på vore muligheder for at anvende de muligheder, der ligger.
Der var vi jo i den situation, at vi i forbindelse med vedtagelse af finansloven for 2002 afsatte ekstraordinært 40 mio. kr. til en ophugningsordning.
Vi var så i den situation, at da udbudsrunden var afsluttet, var der 89 fartøjer, der fik afslag på deres ansøgning.
Det har jo altså vist, at der har været et stort ønske om at få ophugget dele af vores fiskerflåde, som jo har en høj gennemsnitsalder.
Derfor har jeg inviteret Danmarks Fiskeriforening til en ny runde, til en ny diskussion om: Hvordan kan vi anvende de midler, der er til rådighed for en ny ophugningsrunde?
Hvilke kriterier skal der lægges ind?
Har Danmarks Fiskeriforening nogle særlige ønsker om specielle områder, som skal tilgodeses i den her forbindelse?
Der kunne måske være nogle ønsker om fartøjer, som specifikt er rettet mod torskefiskeriet.
Nu skal jeg ikke foruddiskontere Danmarks Fiskeriforenings ønsker i den her forbindelse, men vi er meget åbne over for at lægge op til en ny runde, så vi kan imødekomme nogle af de ønsker, vi ikke havde mulighed for at imødekomme i første runde. Så har der også været en diskussion om IOK'erne, altså de omsættelige kvoter.
Jeg synes, det er værd at bemærke, at den diskussion, der har været, også den modstand, der har været fra nogen side, har vi jo langt hen ad vejen imødekommet i forbindelse med udformningen af bekendtgørelsen, hvor der jo klart lægges op til, at det er konsumfiskeri, der fokuseres på.
Altså: Hvis man fanger under 90 pct. af sin kvote til konsum, vil kvoten blive reguleret.
Så synes jeg i øvrigt, at det måske var lejligheden til at annoncere en positiv nyhed.
I forbindelse med de meldinger, der er kommet fra ICES, viser det sig rent faktisk, at sildefiskeriet absolut er inden for biologisk sikre rammer, og jeg er ikke i tvivl om, at de nye kvoter, vi vil se meldt ud på sildefiskeriet - i øvrigt også ved makrelfiskeriet - vil komme til at se væsentligt bedre ud end det, vi har været vidne til tidligere.
Så var hr. Kristen Touborg også inde på diskussionen
om, hvad vi særligt kan gøre for at tilgodese udkantsområderne
Der er faktisk flere eksempler på, at der er gennemført reguleringer med henblik på at sikre mindre både, der normalt fisker i de hjemlige farvande, og give dem nogle særlige muligheder.
Der blev bl.a. i forbindelse med diskussionen om forslag til vedtagelse nr. V 117 for første gang gennemført en kystfiskeordning i Nordsøen, Skagerrak og Kattegat, så fartøjer, der var under 15 meter, kunne blive sikret en årsmængde på de mest efterspurgte konsumarter.
Så jeg synes, der har været vist en forståelse for, at der i særlige områder er nogle særlige ønsker.
Vi har også specielle ordninger for afgrænsede områder, f.eks. i Limfjorden og Ringkøbing Fjord, hvor der tages særligt hensyn til kystfiskernes forhold.
Jeg har selvfølgelig også hæftet mig ved, at der i Danmarks Fiskeriforening er igangsat en intern debat om, hvorvidt man på baggrund af IOK'en indfører individuelle rettigheder i alle andre fiskerier.
Det er så ikke meningen, at det skal være overdragelige kvoter, men kvoter, der følger det enkelte fartøj.
Jeg forstår, at Danmarks Fiskeriforening endnu ikke har afsluttet deres overvejelser på det her område, og at det formodentligt vil ske i løbet af denne her måned.
Jeg har foreløbig meldt ud, at det da bestemt kan være ulejligheden værd at arbejde videre med grundideen, grundelementet i forslaget, hvis det ønskes fra Danmarks Fiskeriforenings side.
Men jeg har også meldt ud, at jeg ikke anser det for muligt, at de drøftelser afsluttes i indeværende år, for det er vel ikke så enkelt, som man i første omgang kan få det til at se ud.
Jeg vil godt sige tak for en god debat.
Til hr. Ole Vagn Christensen vil jeg sige, at der ikke er tale om, at vi haster en fiskerireform igennem.
Vi bruger hvert eneste disponibelt øjeblik til at få fundet et forhåbentligt fornuftigt kompromisforslag, så vi kan sikre, at der også efter den 1. januar er regler for og tilskudsmuligheder til fiskeriet.